PLANB พุ่งเกือบ 8% โบรกฯ คาด Q4 ฟื้น หลังเปิดเมือง หนุนเม็ดเงินโฆษณาเพิ่ม
PLANB พุ่งเกือบ 8% มาที่ 8.45 บ. ด้วยมูลค่าซื้อขาย 467.49 ลบ. โบรกฯ คาดผลงานไตรมาส 4/64 ฟื้นตัวจากไตรมาส 3/64 รับไฮซีซั่น หลังเปิดเมือง หนุนเม็ดเงินโฆษณาเพิ่ม ด้านสัญญาณเทคนิคมีแนวโน้มปรับตัวขึ้นต่อ
PLANB พุ่งเกือบ 8% มาที่ 8.45 บ. โบรกฯ คาดผลงานไตรมาส 4/64 ฟื้นตัวจากไตรมาส 3/64 รับไฮซีซั่น หลังเปิดเมือง หนุนเม็ดเงินโฆษณาเพิ่ม
12 ม.ค. 2565

ผู้สื่อข่าวรายงานว่า ราคาหุ้น บริษัท แพลน บี มีเดีย จำกัด (มหาชน) หรือ PLANB ล่าสุด ณ เวลา 14:53 น. อยู่ที่ 8.45 บาท บวก 0.60 บาท หรือ 7.64% สูงสุดที่ 8.50 บาท ต่ำสุดที่ 7.85 บาท ด้วยมูลค่าซื้อขาย 467.49 ล้านบาท

ทั้งนี้ บล.เมย์แบงก์ (ประเทศไทย) ระบุในบทวิเคราะห์ (12 ม.ค.2565) ว่า PLANB ราคาเข้าสู่รอบการปรับตัวขึ้นต่อตามแนวโน้มเดิมที่เป็นขาขึ้น ล่าสุดขึ้นปิด High ของวัน แสดงถึงโมเมนตัมเชิงบวก มีโอกาสได้เห็นการปรับตัวขึ้นต่อ แนะนำ “ซื้อ”  ประเมินแนวรับ 7.65 บาท แนวต้าน 8.05 / 8.30 บาท ตัดขาดทุน 7.40 บาท
ขณะที่ก่อนหน้านี้ บล.เคทีบีเอสที ระบุในบทวิเคราะห์ (8 ธ.ค.2564) แนะนำ “ถือ” และปรับราคาเป้าหมายปี 2565 ลงเป็น 6.90 บาท อิง PER ที่ 44 เท่า (เดิม 7.20 บาท) แนวโน้มกำไรสุทธิไตรมาส 4/2564 ลดลงเมื่อเทียบจากปีก่อน แต่พลิกฟื้นเมื่อเทียบจากไตรมาสก่อน จากขาดทุนสุทธิในไตรมาส 3/2564 กำไรลดลงเมื่อเทียบจากปีก่อน จาก 1) รายได้รวมที่ปรับตัวลดลงเมื่อเทียบจากปีก่อน จาก COVID-19 และ 2) GPM ปรับตัวลดลง จาก utilization rate ที่ลดลง
ด้านกำไรที่พลิกฟื้นเมื่อเทียบจากไตรมาสก่อน จาก high season ของกลุ่ม อีกทั้งการเปิดเมืองทำให้กลุ่ม FMCG เริ่มกลับมาเปิดตัวสินค้าใหม่ และใช้งบโฆษณาเพิ่มขึ้นเมื่อเทียบจากไตรมาสก่อน เพื่อกระตุ้นกำลังซื้อในโค้งสุดท้ายของปี 2564
 